Jacꞌariꞌ tok ri gobernador Pilato xujach-e ri Jesús richin nichꞌay.
Jacꞌa ri soldados xquibachꞌuj rakan tak xicꞌaꞌy cꞌo quiqꞌuixal;
achel jun corona xquiꞌen che,
y xquiya-ka pa (rujolon,
ruviꞌ) ri Jesús.
Xquiyaꞌ jun tziek morado chirij,
y niquiꞌij che:
¡Caquicot rat ri rat Rey quichin ri israelitas!
yechaꞌ.
Y niquiyalaꞌ kꞌaꞌ che.
Jacꞌariꞌ tok ri Pilato xel chic pe jun bey richin xuchꞌo chiquivech ri vinak,
y quireꞌ cꞌa xuꞌij chique:
Titzꞌetaꞌ cꞌa,
yin ja ninvelesaj-pe ri achi chivech,
richin tivetemaj chi rijaꞌ man jun chꞌoꞌoj ninvil chirij,
xchaꞌ.
Jacꞌariꞌ xel-pe ri Jesús rucusan-pe ri corona banon riqꞌuin qꞌuix y ri tziek morado.
Y jariꞌ tok ri Pilato xuꞌij:
¡Jareꞌ ri achi!
xchaꞌ.
Tok ri nimaꞌk tak quikꞌij sacerdotes israelitas y ri yechajin racho ri Dios xquitzꞌet ri Jesús,
riqꞌuin cuchukꞌaꞌ quireꞌ niquiꞌij-apu:
¡Tirip chuvech cruz!
yechaꞌ.
Jacꞌariꞌ tok ri Pilato xuꞌij chique:
Tuꞌicꞌama-e rix y tiripaꞌ chuvech cruz,
roma yin man jun chꞌoꞌoj ninvil chirij,
xchaꞌ.
Pero ri achiꞌaꞌ israelitas cꞌo quikꞌij xquiꞌij-apu che ri gobernador:
Rijaꞌ can nubananej chi Rucꞌajol ri Dios,
y ri ka-ley roj israelitas nuꞌij chi jun ri quiriꞌ nuꞌon,
nicꞌatzin chi nika camic pa ruviꞌ,
xechaꞌ.
Ri Pilato xa ruxiꞌin-riꞌ,
y tok xracꞌaxaj ri xquiꞌij ri vinak chi ri Jesús Rucꞌajol ri Dios,
más xuxiꞌij-pe-riꞌ.
Jariꞌ tok rijaꞌ xoc chic apu chupan ri nimajay ri nicꞌuje-vi y xucꞌutuj che ri Jesús:
¿Achique lugar rat petenak-vi?
xchaꞌ che.
Jacꞌa ri Jesús man xutzolij ta ruvech rutzij ri Pilato.
Jariꞌ tok ri Pilato xuꞌij che:
¿Achique roma man yachꞌo ta pe?
¿La man aveteman ta chi pa nukꞌaꞌ yin cꞌo-vi richin nin-ij chi yabajix chuvech cruz y richin nin-ij chi yacol-e?
xchaꞌ.
Quireꞌ cꞌa xuꞌij ri Jesús:
Rat man jun akꞌaꞌ chuve si man ta ri Dios chicaj ruyoꞌon lugar chave.
Roma cꞌa riꞌ,
rat navakalej mac si yinatak pa camic,
pero más cꞌo rumac ri xjacho vichin pan akꞌaꞌ,
xchaꞌ ri Jesús.
Ja hora riꞌ xtiquer-e chi ri Pilato nutij rukꞌij richin nucol-e ri Jesús.
Pero ri israelitas riqꞌuin cuchukꞌaꞌ xechꞌo-apu,
y xquiꞌij:
Si xtacol-e,
kꞌalaj chi man junan ta avánima riqꞌuin ri rey César.
Roma xa achique na ri ruyon nucusaj-ka-riꞌ chi rey,
xa enemigo chirij ri César,
xechaꞌ.
Tok ri Pilato xracꞌaxaj ri xquiꞌij,
xuꞌij chi teleses-pe ri Jesús.
Jacꞌariꞌ xtzꞌuyeꞌ ri Pilato ri achique lugar nuya-vi rutzij pa quiviꞌ ri niꞌan sujunic chiquij,
ri lugar ri niꞌix Empedrado che,
y pan hebreo niꞌix Gabata che.
Ri kꞌij riꞌ,
jariꞌ nitiquer-ka ri nimakꞌij pascua,
y ri israelitas niquibanalaꞌ chic rubanic ri xticꞌatzin chique.
Y pa nicꞌaj kꞌij cami chiriꞌ ri Pilato xuꞌij chique:
¡Jareꞌ ri i-Rey!
xchaꞌ.
Jacꞌa rijeꞌ más riqꞌuin cuchukꞌaꞌ xesiqꞌuin-apu y xquiꞌij:
¡Taqꞌuisaꞌ rukꞌij!
¡Taripaꞌ chuvech cruz!
xecha-apu.
Ri Pilato xuꞌij-pe chique:
¿Ja ri i-Rey nijoꞌ chi ninrip chuvech cruz?
Jacꞌariꞌ xechꞌo-apu ri nimaꞌk tak quikꞌij sacerdotes israelitas y xquiꞌij:
¡Roj xaxe ri César ka-rey!
xechaꞌ.
Jacꞌariꞌ xujach-e pa quikꞌaꞌ,
richin nebajix chuvech cruz,
y rijeꞌ xquiqꞌuen cꞌa e ri Jesús.